«Урысейм и къру хужьхэр»
Москва къалэ щекIуэкIынущ дунейпсо литературэ-макъамэ фестиваль, УФ-м и Федеральнэ Зэхуэсым ФедерацэмкIэ и Советым, Къэрал Думэм, ТхакIуэхэм я зэгухьэныгъэм я унафэщIхэм, къэралым и щIыналъэ зэмылIэужьыгъуэхэм я Iэтащхьэхэм даIыгъыу къызэрагъэпэщауэ.
ЦIыхубэм я зэкъуэтыныгъэр гъэбыдэным теухуа фестивалым хэтынущ ди къэралым и хэгъуэгухэм щыщу зи IэщIагъэм хуэIэижь тхакIуэхэр, музыкантхэр, артистхэр, сурэтыщIхэр, жылагъуэ лэжьакIуэхэр. Щхьэхуэу къызэрагъэпэщынущ «Урысейм и къру шыр хужьхэр» зэпеуэри — сабий зэчиифIэхэм, зи узыншагъэр зэкIэлъымыкIуэ цIыкIухэри яхэту, я зэфIэкIыр щагъэлъэгъуэну Iэмал яIэу. ЕджакIуэхэм я зэхьэзэхуэм кърикIуар къызэщIикъуэу къызэгъэпэщакIуэхэм я мурадщ сабийхэм я IэдакъэщIэкI нэхъыфI- хэр щызэхуэхьэса, «Урысейр зэрыуардэр лъэпкъхэм я зэныбжьэгъугъэрщ» фIэщыгъэцIэм щIэт тхылъ къыдагъэкIыну.
Урысей Федерацэм щэнхабзэм, егъэджэныгъэм зыщегъэужьыным, щIэблэр хэкупсэу къэгъэхъуным хэлъхьэныгъэшхуэ хуэзыщIа егъэджакIуэхэм, гъэсакIуэхэм, ныбжьыщIэхэм иратынущ «Урысейм и къру хужьхэр» орденрэ Лъэпкъхэм я зэныбжьэгъугъэм и ЩIыхь дамыгъэрэ.
Псалъэм къыдэкIуэу къыхэдгъэщынщи, 2014 гъэм екIуэкIа апхуэдэ фестивалым КъБР-м щыщу и лауреат хъуар усакIуэ Додуев Аскэрщ.
Мы гъэм литературэ-макъамэ фестивалыр щекIуэкIынур щэкIуэгъуэм и 8 — 9 махуэхэрщ, Москва къалэ дэт Литераторхэм я центральнэ унэм.
Фестивалым и къызэгъэпэщыкIэм теухуауэ нэхъыбэ къыщывгъуэтынущ www.belzhurros.ru сайтым. Телефоныр: 8-495-722-69-82, электрон пощтыр: belzhurros@yandex.ru.
Ныбэжь Таисэ.
